# Gemma Abant i Condal

Gemma Abant i Condal (Sabadell, 25 de març de 1989) és una ciclista catalana d'elit que ha destacat en la pràctica del bicitrial, tant en la modalitat del biketrial com en la del trial, havent-ne guanyat 8 campionats mundials individuals, 11 per equips, 2 d'Europa i altres títols destacats. Actualment, compagina l'activitat esportiva amb la seva formació universitària i, al mateix temps, fa de monitora al Trial Parc de Sabadell (situat al Parc de Catalunya), una de les principals escoles de bicitrial arreu del món.
La seva germana bessona, Mireia, també és una destacada ciclista que ha seguit una trajectòria paral·lela a la seva, fins al punt que, sovint, ocupen el primer i el segon lloc a les competicions. Segons el "Llibre d'Or de l'Esport Català", publicat el 2008 per la UFEC, Gemma i Mireia Abant són dues dels cinc corredors de bicitrial més destacats de tots els temps (al costat d'Ot Pi, César Cañas i Dani Comas).

## Biografia

Filla del comerciant de bicicletes sabadellenc Josep Abant (president de la BAC fins al 2009), Gemma tingué contacte des de sempre amb el món de la bicicleta i del trial (de petita en va tenir fins i tot una moto), a causa de l'afició del pare per aquests esports. Ben aviat va mostrar interès pels esports en general, arribant a practicar futbol, bàsquet, karate, gimnàstica i bicicleta de muntanya entre d'altres.
L'any 2001 va provar el bicitrial i descobrí que hi tenia una facilitat innata, decidint de seguida començar-hi a competir al costat de la seva germana. Des del moment del seu debut en competició, les bessones Abant han anat seguint una trajectòria ascendent que les ha dutes al cim d'aquest esport a nivell mundial. A tall d'anècdota, la semblança entre les dues és tan gran que, per tal d'evitar confusions a les zones, varen decidir que la Mireia competiria amb arracades i la Gemma, sense.
El 2008, Gemma Abant va aconseguir fer un doblet inèdit, en guanyar els mundials de les dues modalitats (Biketrial i Trial) en un mateix any. El 2010 va guanyar per primer cop la Copa del Món.
El 2015, després de guanyar el Campionat de Catalunya en categoria femenina, Abant va anunciar que abandonava els campionats internacionals i que es prenia una temporada sabàtica per entrenar a Brisbane, Austràlia.

## Palmarès

El global de títols de biketrial (normativa BIU) i trial (normativa UCI) aconseguits per Gemma Abant és el següent:
| Títol | BIU | UCI | Total |
| Campionats del Món | 5 | 3 | 8 |
| Campionats del Món per equips | 8 | 3 | 11 |
| Copes del Món | - | 1 | 1 |
| World Youth Games | - | 1 | 1 |
| Campionats d'Europa | 2 | - | 2 |
| Campionats dels Països Catalans | 3 | - | 3 |
| Campionats de Catalunya | 6 | - | 6 |
| Campionats d'Espanya | 5 | 1 | 6 |
| Campionats Zona Norte | - | 1 | 1 |
| Total | 29 | 10 | 39 |

### Biketrial (BIU)

| Any | Camp. del Món | Camp. del Món | Camp. d'Europa | Camp. d'Espanya | C. Països Catalans | Camp. de Catalunya | C. Auton. Catalana | Títols |
| Any | Fèmina | Nacions | Camp. d'Europa | Camp. d'Espanya | C. Països Catalans | Camp. de Catalunya | C. Auton. Catalana | Títols |
| 2002 | 13a | | | 1a | 2a | 2a | 2a | 1 |
| 2003 | 9a | | | 2a | 2a | 2a | 2a | - |
| 2004 | 2a | 1a | | 2a | 2a | 1a | 2a | 2 |
| 2005 | 1a | 1a | 2a | 1a | 1a | 1a | 2a | 5 |
| 2006 | 2a | 1a | | 1a | 1a | 1a | 1a | 5 |
| 2007 | 2a | 1a | | 2a | | 1a | 1a | 3 |
| 2008 | 1a | 1a | | 1a | 1a | 2a | 2a | 4 |
| 2009 | 1a | 2a | 1a | 1a | 2a | | | 3 |
| 2010 | 2a | 1a | | | | | | 1 |
| 2011 | 1a | 1a | | | | | | 2 |
| 2012 | 1a | 1a | 1a | | | | | 3 |
| Total | 5 | 8 | 2 | 5 | 3 | 4 | 2 | 29 |
| | 13 mundials | 13 mundials | | | 9 nacionals | 9 nacionals | 9 nacionals | |

### Trial (UCI)

| Any | C. del Món | C. del Món | Copa del Món | UCI W.Y.G. | C. d'Europa | C. d'Espanya | Copa d'Espanya | C. de Catalunya | Altres | Títols |
| Any | Fèmina | Nacions | Copa del Món | UCI W.Y.G. | C. d'Europa | C. d'Espanya | Copa d'Espanya | C. de Catalunya | Altres | Títols |
| 2002 | | | | 5a | | 4a | | 2a | - | - |
| 2003 | | | | 8a | | 3a | | 2a | 4a Euskadi | - |
| 2004 | 4a | | | | | 2a | 2a | 3a (Cad. Mas.) | 1a Zona Norte | 1 |
| 2005 | 4a | | 2a | | | 1a | | | - | 1 |
| 2006 | 3a | | | | 4a | 2a | | 4a (Cad. Mas.) | - | - |
| 2007 | 2a | | | 1a | 3a | 2a | | | - | 1 |
| 2008 | 1a | 1a | | | 4a | | | | - | 2 |
| 2009 | 3a | 1a | 2a | | 3a | | | | - | 1 |
| 2010 | 1a | 1a | 1a | | 2a | | | | - | 3 |
| 2011 | 2a | | | | | | | | - | - |
| 2012 | 1a | | | | | | | | - | 1 |
| Total | 3 | 3 | 1 | 1 | - | 1 | - | - | 1 | 10 |
| | 8 mundials | 8 mundials | 8 mundials | 8 mundials | | | | | | |

### Seleccions nacionals

Gemma Abant ha format part de les següents seleccions estatals i nacionals:
| Selecció | Biketrial (BIU) | Trial (UCI) |
| Selecció espanyola | 2002, 2003, 2004, 2005, 2006, 2007, 2008, 2009 | 2002, 2003, 2004, 2005, 2006, 2007, 2008, 2009, 2010, 2011 |
| Selecció catalana | 2010, 2011, 2012 | - |

## Reconeixements

Al llarg de la seva carrera, Gemma Abant ha rebut reconeixements de tota mena per part d'entitats diverses. Cal destacar-ne els següents:

### Premis

| Premi | Any | Entitat que l'atorga |
| Premi a la Projecció Esportiva | 2003 | Ajuntament de Sabadell |
| Millor Esportista de Sabadell | 2005 | Ajuntament de Sabadell |
| Premi d'Honor | 2005, 2007, 2008 | Fundació privada Esport Català |
| Premi "Mussol de l'Any" | 2007 | Ateneu de Sant Quirze del Vallès |
| Premi "Sabadellencs" | 2010 | Jove Cambra Internacional de Sabadell |
| Premi ARC (Alt Rendiment de Catalunya) | 2007, 2008, 2010 | Secretaria General de l'Esport de la Generalitat de Catalunya |

### Homenatges

* Homenatges de la Federació Catalana de Ciclisme pels resultats aconseguits (temporades 2005 a 2009)
* Homenatges de la Biketrial Unió Espanyola pels resultats internacionals (temporades 2005 a 2009)
* Recepcions oficials i homenatges de l'Ajuntament de Sabadell pels resultats aconseguits (anys 2004, 2006 i 2008)

### Altres

* Inclusió en el Museu Olímpic i de l'Esport de Barcelona
* Consideració d'Esportista d'Alt Rendiment (ARC) per la Secretaria General de l'Esport de la Generalitat de Catalunya (2004 a 2009)
* Consideració de Deportista de Alto Nivel (DAN) pel Consejo Superior de Deportes espanyol (2004 a 2009)

## Aparicions als mitjans

Gemma Abant ha aparegut sovint als mitjans informatius. A banda de les notícies relacionades amb la seva activitat esportiva, ha estat objecte de reportatges destacats als diaris El Mundo Deportivo, Sport, El Mundo i El 9 Esportiu. També ha estat protagonista de reportatges televisius a TV3, Canal Català, la Xarxa de Televisions Locals i TVE. Ha aparegut també en diversos reportatges sobre competicions emesos per televisions d'arreu del món, especialment al Japó.

## Notes

* ↑ Al total de títols s'hi compten tots els campionats estatals, nacionals o internacionals guanyats
* ↑ Tret que s'indiqui expressament, la classificació consignada l'aconseguí en categoria Fèmina
* ↑ Al total de títols s'hi compten tots els campionats estatals, nacionals o internacionals guanyats
* ↑ Fins al 2010 no fou possible competir en biketrial amb la Selecció Catalana, ja que la BAC fou reconeguda per la BIU a finals del 2009
* ↑ L'UCI no reconeix cap federació de nació sense estat
* ↑ A més a més, n'ha estat finalista en les edicions del 2004 al 2009

## Referències

* 1 2 «Gemma» (en castellà). abantwins.com, 2012. Arxivat de l'original el 19 de desembre 2010. [Consulta: 19 setembre 2012].
* 1 2 3 Pi, Pere. «232. Les bessones Abant». A: No tinc 200 anys. Les vivències de Pere Pi. Barcelona: Autoeditat (Service Point), juliol 2012, p. 307-309. ISBN 9788461590353.
* 1 2 «BikeTrial / Trial» (en castellà). abantwins.com, 2012. Arxivat de l'original el 6 de gener 2011. [Consulta: 19 setembre 2012].
* ↑ «JORDI CASABLANCA, NOU PRESIDENT DE LA BIKETRIAL UNIÓ CATALANA». Seleccions.cat, 08-03-2019. [Consulta: 5 setembre 2020].
* ↑ «Gemma Abant renuncia a participar en les grans competicions i marxa a viure a Austràlia». Ràdio Sabadell, 02-06-2015. Arxivat de l'original el 2016-03-03. [Consulta: 2 juny 2015].
* ↑ «Gemma Abant Condal (Spain)» (en anglès). monty.com. Monty, 2012. Arxivat de l'original el 14 de juny 2013. [Consulta: 19 setembre 2012].
* 1 2 3 Abant, Josep. «Palmarès de la Gemma» (DOC) (en castellà). abantwins.com, 07-09-2010. [Consulta: 19 setembre 2012].

## Bibliografia

* Inclusió en el "Llibre d'Or de l'Esport Català" (UFEC, primera edició, 2008)
* Participació en el projecte "365+1 Esportistes" del fotògraf Oriol Roca (revista Esforç, 2008)
* Col·laboració amb el llibre de receptes "La nostra cuina", publicat per l'Associació sabadellenca ANDI el 2009

## Enllaços externs

* Gemma Abant i Condal - Lloc web oficial
* Vídeo de Gemma Abant en acció a la Copa del Món del 2011 (francès)
* Vídeo de les bessones Abant emès al programa Temps d'Aventura de TV3 el 2011